Διαθεματικότητα και κοινωνικό σχολείο
Authors: Τόλιου Αναστασία 
Published: September 2021

Διαθεματικότητα και Κοινωνικό Σχολείο. Διερεύνηση των δυνατοτήτων ενός εποικοδομητικού συσχετισμού μέσω ψυχοκινητικών δραστηριοτήτων».Σε μία εποχή που οι διαρκείς και έντονες αλλαγές, η πολυπλοκότητα και η πολυμορφία αποτελούν μία σταθερά στο τρέχον κοινωνικό συγκείμενο με την οικονομική, κοινωνική και πολιτισμική βιωσιμότητα να διακυβεύονται η εκπαίδευση έχει χρέος να προετοιμάσει τους αυριανούς πολίτες ώστε να ενταχθούν ομαλά στο σύγχρονο πολυπολιτισμικό γίγνεσθαι στα πλαίσια του «Κοινωνικού Σχολείου». To Κοινωνικό Σχολείο υλοποιείται με γνώμονα το Άνοιγμα του Σχολείου στην Κοινωνία, στα πλαίσια του «επικοινωνιακού πράττειν» με αποτέλεσμα την ολιστική ανάπτυξη της προσωπικότητας των παιδιών διασφαλίζοντας τη σωματική, γνωστική όπως επίσης την κοινωνικοσυναισθηματική τους υγεία μέσω της παρέμβασης διαθεματικών και ψυχοκινητικών δραστηριοτήτων. Αρχικά γίνεται βιβλιογραφική ανασκόπηση που σχετίζεται με την πολύπλευρη προσέγγιση της γνώσης, όπως προβλέπεται από το Διαθεματικό Ενιαίο Πλαίσιο Προγραμμάτων Σπουδών. Ακολούθως πραγματοποιείται βιβλιογραφική έρευνα ως προς τη συμβολή της διαθεματικής διδασκαλίας και της μεσολάβησης των ψυχοκινητικών δραστηριοτήτων, ώστε να προωθηθεί η αρμονική καλλιέργεια όλων των πτυχών της ανθρώπινης ύπαρξης. Εν συνεχεία, επισημαίνεται ύστερα από μία ιστορική αναδρομή ο ρόλος και η σημασία της Σχολικής Παιδαγωγικής, δηλαδή της σύνδεσης της σχολικής ζωής με την ισχύουσα κοινωνική πραγματικότητα κατά την οποία ο μαθητής αντιμετωπίζεται όχι ως ένας «ατελής ενήλικας», αλλά ως ένα «δρων κοινωνικό υποκείμενο», τονίζοντας τον πολυσήμαντο ρόλο που καλείται να υιοθετήσει ο εκπαιδευτικός. Η έρευνα διακλαδίζεται σε επιμέρους ερευνητικούς σκοπούς. Ο πρώτος ερευνητικός σκοπός επικεντρώνεται στη μελέτη της κινητικής ανάπτυξης. Ο δεύτερος ερευνητικός σκοπός αφορά στη διερεύνηση σε ψυχικό επίπεδο της βελτίωσης των κοινωνικών δεξιοτήτων σε όλο το μαθητικό δυναμικό, ακόμα και σε μαθητές που φέρουν διαφορετικά εθνολογικά ή πολιτισμικά χαρακτηριστικά, με αποτέλεσμα την επιτυχή ενσωμάτωσή τους στην σχολική ομάδα. Τέλος, ο τρίτος ερευνητικός σκοπός εξετάζει τη γνωστική ανάπτυξη των παιδιών, μέσω της συμβολής της κίνησης, δημιουργώντας κατ’ αυτόν τον τρόπο τις κατάλληλες συνθήκες για μία επιτυχημένη μάθηση και επέκταση των γνωστικών νοητικών σχημάτων, που οι μαθητές έχουν αναφορικά με το ισορροπημένο διατροφικό πρότυπο που θα πρέπει να ακολουθούν. Κατά τη διεξαγωγή της ερευνητικής προσπάθειας προηγείται μία περίοδος προ-ελέγχου, που επαναλήφθηκε στο τέλος του προγράμματος παρέμβασης, ως μετα - έλεγχος, στη διάρκεια των οποίων έγινε χρήση ερευνητικών εργαλείων. Συγκεκριμένα τα ερευνητικά εργαλεία που χρησιμοποιήθηκαν ήταν το κοινωνιομετρικό τεστ, το ερωτηματολόγιο της διατροφής και το αναγνωρισμένο κινητικό test του Urlich (Test of Gross Motor Development-Urlich). Στους μήνες που μεσολάβησαν υλοποιήθηκε ένα ψυχοκινητικό παρεμβατικό πρόγραμμα, στηριζόμενο στη διαθεματική διδασκαλία, στην οποία συμμετείχε μόνο η πειραματική ομάδα. Αφού ολοκληρώθηκε η ερευνητική διαδικασία και συλλέχτηκαν τα δεδομένα ακολούθησε η στατιστική ανάλυση και η συνθετική παρουσίαση των αποτελεσμάτων, όπου και προέκυψαν στατιστικά σημαντικές διαφορές μεταξύ των παιδιών της πειραματικής ομάδας και της ομάδας ελέγχου. Ως προς τη μεταβλητή της «εθνικότητας» σημειώθηκε σημαντική θετική διαφοροποίηση μεταξύ των ημεδαπών και αλλοδαπών μαθητών, με τους τελευταίους να παρουσιάζουν στατιστικά καλύτερα αποτελέσματα στο κοινωνιόγραμμα, στο κινητικό τεστ και στο ερωτηματολόγιο της διατροφής. Ως προς τη μεταβλητή του «φύλου» δεν παρατηρήθηκε σημαντική διαφορά, καθ’ όσον τα ευρήματα της εν λόγω έρευνας έδειξαν πως οι μαθητές συμπεριφέρονται με παρόμοιο τρόπο πριν και μετά το παρεμβατικό πρόγραμμα. Λέξεις-Κλειδιά: Κοινωνικό Σχολείο, διαθεματικότητα, ψυχοκινητική αγωγή, διαπολιτισμική εκπαίδευση